Honorius episcopus, servus servorum Dei, venerabili fratri Egidio, archiepiscopo, et dilectis filiis capitulo Senon., salutem et apostolicam benedictionem. Cum a nobis petitur quod justum est et honestum, tam vigor equitatis quam ordo exigit rationis ut id per sollicitudinem officii nostri ad debitum perducatur effectum; exhibita, siquidem, nobis vestra petitio continebat quod bone memorie Guillelmus archiepiscopus Senon., predecessor tuus, frater archiepiscope, quasdam decimas quas redemerat de manibus laïcorum, qui eas ab archiepiscopali sede Senon. in feodum tenuerant ab antiquo, quarum quidem decimarum redditus annuatim summam viginti-quatuor librarum tur. non excedunt, vobis filii capitulum pro anniversario suo in ecclesia Senon. annis singulis faciendo, provida deliberatione concessit, prout in patentibus litteris inde confectis ipsius Guillelmi archiepiscopi sigillo signatis plenius dicitur contineri. Nos, itaque, vestris quas super hoc communiter porrexistis supplicationibus inclinati, quod ab eodem G. archiepiscopo super hoc provide factum extitit, ratum et firmum habentes id, auctoritate apostolica confirmamus, et presentis scripti patrocinio communimus. Nulli, ergo, omnino hominum liceat hanc paginam nostre confirmationis infringere, vel ei ausu temerario contraire. Si quis, autem, hoc attemptare presumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum, Rome, apud Sanctum-Petrum, idus junii, pontificatus nostri anno primo.